טיפול בנוגדי קרישה ונוגדי טסיות- מטופלים הסובלים מאי-ספיקת לב נמצאים בסיכון מוגבר לאירועים תרומבואמבוליים. כך למשל, הסיכון לשבץ אצל חולים אלו עלול להגיע ל-2.4% פר שנה. הסיבה לכך היא ככל הנראה תפקוד מופחת של שריר הלב וסטאזיס של דם בלב מוגדל אשר מעלה את הסיכון להיווצרות קרישים. טיפול בקומדין לצורך השגת רמת INR בין 2–3 מומלצת על כן אצל חולים אלו הסובלים גם מפרפור עליות או מהיסטוריה של תסחיף קודם, לרבות אירוע איסכמי חולף. בנוסף, מטופלים הסובלים מקרדיומיופתיה איסכמית שבעברם אירוע של אוטם לבבי, צריכים להיות מטופלים בקומדין לפחות 3 חודשים לאחר האירוע הלבבי. מתן אספירין מומלץ לחולי אי-ספיקת לב הסובלים ממחלה איסכמית של הלב, כדי למנוע אוטם לבבי ומוות.